MACO ออกเสนอขายหุ้นให้ Plan Bเข้าเป็นพันธมิตรเชิงกลยุทธ์นำเงินลงทุนในฮัลโล บางกอก
ผงาดขึ้นเบอร์ 1 เจ้าของเครือข่ายสื่อกลางแจ้งมากที่สุดในประเทศไทย พร้อมออกหุ้น ให้ PlanB ดึงเข้าเป็นพันธมิตรเชิงกลยุทธ์
1 พ.ย. 2562

ผงาดขึ้นเบอร์ 1 เจ้าของเครือข่ายสื่อกลางแจ้งมากที่สุดในประเทศไทย พร้อมออกหุ้น ให้ PlanB ดึงเข้าเป็นพันธมิตรเชิงกลยุทธ์
นายพุน ฉง กิต ประธานเจ้าหน้าที่บริหาร บริษัท มาสเตอร์ แอด (MACO)ผู้นำเครือข่ายสื่อโฆษณานอกบ้านเผยว่า ที่ประชุมคณะกรรมการของบริษัทฯ มีมติอนุมัติให้ดำเนินการเข้าลงทุน 50 % ในบริษัท ฮัลโล บางกอก แอล อี ดี (Hello Bangkok LED) ด้วยเงินลงทุน 1,950 ล้านบาท เพื่อขยายเครือข่ายพื้นที่โฆษณาสื่อกลางแจ้งในประเทศ ซึ่งการทำธุรกรรมนี้จะผลักดันให้ MACO เป็นเจ้าของสื่อโฆษณากลางแจ้งที่มากที่สุดในไทย สำหรับการทำธุรกรรมนี้คาดว่าจะแล้วเสร็จภายในเดือนธันวาคม 2562
ขณะเดียวกัน MACO ได้เสนอขายหุ้นสามัญเพิ่มทุนของบริษัทฯ (PP)จำนวน 1,080 ล้านหุ้น ราคา 1.44 บาท ต่อหุ้น คิดเป็นมูลค่ารวมทั้งสิ้น 1,553 ล้านบาท ให้กับ บริษัท แพลน บี มีเดีย (PlanB) เพื่อเป็นการสร้างพันธมิตรเชิงกลยุทธ์และเป็นแหล่งเงินทุนสำหรับการเข้าซื้อกิจการดังกล่าวข้างต้น
นอกจากนี้บริษัทฯ จะทำสัญญามอบหมายให้ PlanB เป็นตัวแทนในการขายสื่อโฆษณากลางแจ้งในประเทศทั้งหมดของ MACOโดยรับประกันรายได้ขั้นต่ำต่อปี 700 ล้านบาท พร้อมส่วนแบ่งรายได้ 85- 90% ให้แก่บริษัทฯ
สำหรับบริษัท ฮัลโล บางกอก แอล อี ดี เป็นผู้ประกอบกิจการป้ายสื่อโฆษณากลางแจ้งที่มีประสบการณ์กว่า 15 ปี ครอบครองทำเลที่ตั้งป้ายโฆษณาใจกลางย่านธุรกิจทั้งในกรุงเทพฯ และต่างจังหวัด แบ่งเป็นป้ายโฆษณาภาพนิ่งขนาดใหญ่ (บิลบอร์ด) จำนวน 134 ป้าย และป้ายโฆษณาดิจิทัล จำนวน 74 ป้าย กระจายอยู่ทั่วประเทศ
ประธานเจ้าหน้าที่บริหารกล่าวเพิ่มเติมว่า การขยายเครือข่ายในครั้งนี้จะช่วยผลักดันให้ผลการดำเนินงานของบริษัทฯ เติบโตแบบก้าวกระโดด จากการขึ้นเป็นเจ้าของเครือข่ายสื่อโฆษณากลางแจ้งที่ใหญ่ที่สุด ซึ่งคาดว่าจะสามารถเริ่มรับรู้ส่วนแบ่งกำไรจากธุรกิจสื่อโฆษณาของ Hello Bangkok LED ได้ภายในช่วงไตรมาส 1 ปี 2563
สำหรับทิศทางการดำเนินงานต่อจากนี้ MACO จะมุ่งเน้นการขยายธุรกิจในตลาดต่างประเทศอย่างเต็มกำลังโดยเฉพาะอย่างยิ่งในภูมิภาคอาเซียน ซึ่งในปัจจุบันได้ขยายไปในมาเลเซียและอินโดนีเซียแล้ว พร้อมทั้งรักษาความเป็นผู้นำในฐานะเจ้าของเครือข่ายสื่อโฆษณากลางแจ้งในเมืองไทยผ่านการบริหารด้วยมืออาชีพอย่าง PlanB ผสานความแข็งแกร่งของบริษัทในเครือที่เป็นผู้ให้บริการออกแบบและวางระบบ ช่วยสนับสนุนให้ MACO กลายเป็น Backbone หรือกระดูกสันหลังด้านงานระบบครบวงจรและสื่อมัลติมีเดียให้แก่กลุ่มบริษัท เพื่อให้การเติบโตเป็นไปได้อย่างแข็งแกร่งต่อไปในอนาคต